Pavel Šporcl a Štátna Filharmónia Košice
2016-09-28 18:00 - 20:00 (Europe/Bratislava) | Dom umenia, Moyzesova 66, Košice, 04001, Slovenská republika
S orchestrom Štátnej filharmónie Košice sa v septembri na charitatívnom koncerte Spájanie generácií predstavil český huslista Pavel Šporcl, ktorého veľmi dobre poznajú nie len milovníci klasickej hudby. V rozhovore prezradil, prečo v jeho koncertnom kalendári nájdete veľa benefičných podujatí, ale aj to, kedy bozkáva svoje modré husle.

Program:
P.I. Čajkovskij * Valčík z opery E. Onegin
E. Chausson * Poem pre husle a orchester, op. 25
G. Bizet * Carmen suita č, 2 – výber
P. de Sarasate * Carmen fantázia pre husle, op. 25
E. H. Grieg* Nórske tance, op. 35 – výber
C. Saint-Saëns * Introdukcia a Rondo capriccioso (sólo husle)
F. Liszt * Uhorská rapsódia č. 6 D dur
N. Paganini * La Campanella – z Koncertu č. 2 h mol, op. 7

Zmierenie nie je odpustenie (filozofická úvaha)
2017-05-29 18:00 - 20:00 | Evanjelický farský úrad, Mlynská 23, Košice
Občianske združenie Spájanie generácií organizuje pri príležitosti 500. výročia reformácie filozofickú úvahu pre odbornú verejnosť na tému Zmierenie nie je odpustenie. Chvála odpustenia.
Prednášajúcim bude Pavol Sucharek z Inštitútu filozofie FF PU, Prešov, ktroý je autorom viacerých filozofických textov.
Našim cieľom je zorganizovať cyklus prednášok – o termíne a mieste konania budeme informovať na našej stránke.
Bližšie informácie Vám radi poskytneme na tel. číslach: 0911 811 888

Klezmer Band Budapešť
2017-11-26 18:00 - 20:00 | Synagóga Košice, Puškinova ulica, Košice, Slovenská republika
V poradí už štvrtý benefičný koncert sa bude niesť v trocha odlišnom duchu ako tie predošlé – veríme ale, že bude rovnako úspešný.
Tentokrát naše pozvanie prijala kapela Klezmer Band Budapešť, pochádzajúca zo srdca Európy – kolísky klezmer hudby (tradičný židovský folklór).
Založená bola v roku 1990, jej zakladateľom – a zároveň vedúcim kapely, skladateľom a hudobným režisérom je Jávori Ferenc.
Ďalšími členmi kapely sú títo výnimoční hudobníci:

Nagy Anna – akordeón
Bence Gazda – husle, vokály
Végh Balázs – bicie, perkusie
Barbinek Gábor – trombón
Máthé László – basa
Kohán István – klarinet

Klezmer Band Budapešť je známa a obľúbená kapela v Európe i Spojených štátoch. V prvých piatich rokoch svojej existencie koncertovali v Lille Opere v Paríži, v Amsterdame, Verone, Viedni a Janove; v posledných rokoch zožal orchester veľký úspech v Helsinkách, Zürichu, Bolzane, Barcelone, Ríme, Štokholme, Mníchove, Bratislave a niekoľkokrát v Londýne.
Výkon kapely je vzrušujúcim hudobným zážitkom. Ich hudba prenáša publikum späť do už zaniknutej doby radosti v strednej a východnej Európe, kedy tradičná židovská hudba bola súčasťou vtedajšej komunitnej kultúrnej štruktúry. Kapela sa tiež špecializuje na divadelné predstavenia, v ktorých sa objavujú na pódiu spoločne s hercami a ostatnými umelcami.
Ich vrcholné vystúpenia so slávnym Komorným orchestrom Franza Liszta v koncertnej sieni Academy of Music v Budapešti, boli označené ako prvý krok pri zavádzaní klezmerovej hudby do klasickej koncertnej sály. V januári 2000 získali Cenu Zoltana Kodályho za podporu a šírenie židovskej hudby od Nadácie Pro kultúry Maďarskej akadémie vied. V auguste 2003 získal orchester aj cenu Artisjus.

„Lúčnica - z tvorby prof. Štefana Nosáľa“
2018-11-25 18:00 - 20:00 | Štátne divadlo Košice, Hlavná 58, Košice, 04277, Slovenská republika
Je pre nás veľkou cťou, že na 5. ročníku charitatívneho projektu Spájanie generácií – môžeme uviesť vystúpenie nášho národného klenotu – umeleckého súboru Lúčnica.
Účinkujú: Tanečný súbor, orchester a spevácka skupina Umeleckého súboru Lúčnica
LÚČNICA, nositeľ najvyšších domácich i medzinárodných ocenení, symbolizuje originálnu kultúru národa, takého jedinečného vo svojich tanečných, inštrumentálnych a vokálnych prejavoch. Slovenské ľudové umenie našlo v Lúčnici svojho úprimného reprezentatívneho predstaviteľa, ktorý plným priehrštím rozdáva unikátne a neopakovateľné plody bohatej tradície nadšenému publiku doma i v zahraničí. Je umeleckým a generačným spojivom medzi tradíciami minulosti a búrlivou, ale zároveň jedinečnou nádhernou prítomnosťou.
Lúčnica dostala do svojho rodného listu dve charakteristiky. Prvou je večná mladosť stelesnená členmi súboru – študentmi bratislavských vysokých a stredných škôl, ktorých sa od začatia aktívnej činnosti v roku 1948 vystriedalo v súbore vyše 2000. Druhou charakteristikou je umelecké smerovanie súboru, ktorého prameňom tvorby je tradičné ľudové umenie a jeho jedinečné profesionálne javiskové spracovanie v tvorbe umeleckého šéfa a hlavného choreografa súboru prof. Štefana Nosáľa (1927 – 2017).
Lúčnica svojim špičkovým umením, krásou, mladosťou a výbušným temperamentom očarila divákov nielen doma, ale aj vo vyše 60-tich štátoch Európy, Ázie, Afriky, Ameriky a Austrálie. Stala sa kultúrnym fenoménom a diplomatom vlastnej krajiny, reprezentujúc Slovensko (pred rokom 1993 aj Československo) tým najuniverzálnejším jazykom – vlastnou originálnou národnou kultúrou, ktorá nepotrebuje žiadneho tlmočníka.
(zdroj: www.lucnica.sk)

JANOSKA Ensamble, REVOLUTION – atribute to The Beatles
2020-02-09 18:00 - 20:00 | Dom umenia, Moyzesova 66, Košice, 04001, Slovenská republika
REVOLUTION – atribute to The Beatles
Hudobné nadšenie – týmito slovami by sme v krátkosti vedeli zahrnúť ducha Janoska Style, s ktorým zoskupenie Janoska Ensemble dosiahlo medzinárodnú slávu a uznanie. Pri každom predstavení štyria umelci oslňujú publikum nielen dokonalým zvládnutím svojich nástrojov, ale aj svojou špecifickou a spontánnou prezentáciou hudby a obrovskými zásobami tvorivej energie; vnímajú to ako osobnú výzvu na splnenie očakávaní svojich fanúšikov.
Skutočné umenie nepozná hranice a hudba troch bratislavských bratov Ondreja, Františka a Romana Janoska a ich švagra narodeného v Konstanzi Juliusa Darvasa to dokazuje pozoruhodným spôsobom: ich hudobné výtvory harmonizujú alebo naopak ladne kontrastujú s klasickým štýlom a s hudbou iných žánrov – od jazzu až po populárnu hudbu. Dôsledkom však nie je mix štýlov, ako by sa na prvý pohľad mohlo zdať – ale tvorivá syntéza: Janoska Style. Nic nie je iba upravené; každá nota, každý motív je láskyplne a hravo objavený. Janoska Style je oveľa viac ako len „zvuk“, je to „hudba, ktorá sa má žiť “ – musíte ju počúvať a cítiť ju naživo.
Na svojom konte majú dva úspešné albumy – za svoj debutový album Janoska Style získali zlatú platňu (súbor exkluzívne nahrával pod hlavičkou prestížneho nemeckého vydavateľstva Deutsche Grammophon). V marci 2019 vyšiel ich druhý album Revolution, ktorý je poctou legendárnej britskej skupine The Beatles a nahrával sa v slávnych Abbey Road Studios v Londýne. Na albume sú popri klasických virtuóznych skladbách aj úpravy najznámejších piesní The Beatles v nezameniteľnom Janoska Style.
Súbor spolupracuje so svetoznámymi umelcami, dirigentmi a orchestrami; účinkoval v najznámejších svetových koncertných sálach, pričom ročne odohrá viac ako 100 koncertov. Je pre nás veľkou cťou, že popri koncertoch v USA, Ázii, Austrálii a Európe prijali naše pozvanie a vystúpia na Slovensku v rámci už šiesteho ročníka charitatívneho koncertu Spájanie Generácií.

Pavel Šporcl a Štátna Filharmónia Košice
2022-06-04 19:00 - 21:00 | Dom umenia, Moyzesova 66, Košice, 04001, Slovenská republika
Štátna filharmónia Košice v spolupráci s občianskym združením Spájanie generácií pozýva na charitatívny koncert s prestížnym husľovým virtuózom Pavlom Šporclom. Pod taktovkou šéfdirigenta a zbormajstra Štátneho divadla Košice Petra Valentoviča a v sprievode orchestra ŠFK odznejú obľúbené melódie Čajkovského či Sarasateho. Mimoriadny koncert s názvom Spájanie generácií sa uskutoční v sobotu 4. júna o 19:00 v Dome umenia. V cene vstupenky je zahrnutý charitatívny príspevok na materiálnu pomoc pre Arcus – prvé denné Alzheimerové centrum v Košiciach.

Program:
Piotr Iľjič Čajkovskij: Rómeo a Júlia, fantázia – predohra
Camille Saint-Saëns: Introdukcia a Rondo capriccioso pre husle a orchester, op. 28
Pablo de Sarasate: Cigánske melódie pre husle a orchester, op. 20
Pablo de Sarasate: Carmen, fantázia pre husle a orchester, op. 25

Pavel Šporcl a Gipsy Way Ensemble - Gipsy Fire
2025-06-15 18:00 - 21:00 | Dom umenia, Moyzesova 66, Košice, 04001, Slovenská republika
Fenomenálny husľový virtuóz Pavel Šporcl, ktorého kritici nazývajú aj českým Paganinim 21. storočia a sám sa tituluje ako rebel s modrými husľami, mieri vďaka nám opäť do Košíc. Už 15. júna sa predstaví v Dome umenia a svoj talent navyše prepojí s talentom rómskej cimbalovky Gipsy Way Ensemble, s ktorou už trikrát vypredal pražskú Lucernu. S projektom Gipsy Fire vystúpia v rámci nášho charitatívneho koncertu, ktorý okrem sprostredkovania kultúrneho zážitku aj pomáha. V cene vstupenky je zahrnutý charitatívny príspevok na materiálnu pomoc pre Arcus – prvé denné Alzheimerové centrum v Košiciach na Skladnej ulici.
Prečítajte si rozhovor s hudobným virtuózom Pavlom Šporclom.

Ticketportal vstupenky
